# РЕПУБЛИКА СРБИЈА

# НАРОДНА СКУПШТИНА

# Одбор за права детета

# 23 Број 06-2/405-15

9.октобар 2015.године

# Б е о г р а д

# З А П И С Н И К

# СА СЕДМЕ СЕДНИЦЕ ОДБОРА ЗА ПРАВА ДЕТЕТА

# ОДРЖАНЕ 9.ОКТОБРА 2015.ГОДИНЕ

# Седница је почела у 9,30 часова.

# Седницом је председавала Маја Гојковић, председница Народне скупштине Републике Србије и председница Одбора за права детета.

# Седници су присуствовали: мр Игор Бечић, Гордана Чомић, потпредседници Народне скупштине; Нада Лазић, заменик председника Одбора за права детета; Миланка Јевтовић Вукојчић, др Весна Ракоњац, Мирјана Драгаш и Милена Ћорилић чланови Одбора и Анамарија Вичек, Злата Ђерић и Биљана Хасановић Кораћ заменици чланова Одбора.

# Седници нису присуствовали: Верољуб Арсић, Константин Арсеновић, проф.др Владимир Маринковић и академик Нинослав Стојадиновић, потпредседници Народне скупштине; Мирко Чикириз, Невена Стојановић , Дубравка Филиповски , Елвира Ковач, Снежана Маловић и Бранка Бошњак чланови Одбора.

Седници су присуствовали и: Бранка Гајић, помоћник министра за рад, запошљавање, борачка и социјална питања и Драган Вулевић, начелник Одељења за управно-надзорне послове у области породичне заштите у Сектору за бригу о породици и социјалну заштиту Министарства за рад, запошљавање, борачка и социјална питања.

# Председница је констатовала да су испуњени услови за рад и одлучивање, те је ставила на гласање предложени

# Д н е в н и р е д:

# 1. Разматрање Предлога закона о потврђивању Конвенције о надлежности, меродавном праву, признању и извршењу одлука и сарадњи у материји родитељске одговорности и мера за заштиту деце.( број 011-1227/15 од 4.маја 2015.године);

# Чланови Одбора су једногласно УСВОЈИЛИ предложени Дневни ред.

# 

# Пре преласка на рад по тачкама утврђеног Дневног реда, чланови Одбора су једногласно, без примедби усвојили Записник са Шесте седнице Одбора за права детета, одржане 19. марта 2015. године.

# ПРВА ТАЧКА ДНЕВНОГ РЕДА: Разматрање Предлога закона о потврђивању Конвенције о надлежности, меродавном праву, признању и извршењу одлука и сарадњи у материји родитељске одговорности и мера за заштиту деце.

# Маја Гојковић је образложила да Одбор за права детета матично није надлежан одбор за разматрање Предлога закона о потврђивању Конвенције о надлежности, меродавном праву, признању и извршењу одлука и сарадњи у материји родитељске одговорности и мера за заштиту деце, али да имајући у виду да се тематика тиче заштите права детета, сматра да Одбор треба да прође кроз ову материју и да одређене закључке, уз напомену да су Конвенцију ратификовале све земље ЕУ, сем Италије те да је иста у складу са Европском агендом.

**Бранка Гајић**, помоћник министра за рад, запошљавање, борачка и социјална питања је као представник предлагача истакла да Предлог закона о потврђивању Конвенције о надлежности, меродавном праву, признању и извршењу одлука и сарадњи у материји родитељске одговорности и мера за заштиту деце, регулише материју реализације одлука страних органа у области вршења родитељског права, заштите права детета на најширем нивоу, као и заштите имовинских права детета.

**Миланка Јевтовић Вукојичић** је рекла да ратификација овог Закона представља значајан елемент на путу придруживања нашег законодавства законодавству Европске уније и поглављу 24.Истакла je да је највећи значај ове Конвенције управо стављање у фокус интересовања заштите најбољег интереса детета и то у односима на релацији родитељ – дете. Нагласила је да у складу са Конвенцијом УН о правима детета, дете има право да живи са својим родитељима, а да у случају када му то није омогућено, закон и све међународне конвенције детету признају право на одржавање личних контаката са родитељем са којим не живи. Истакла је да оно што је са аспекта заштите најбољег интереса детета итекако важно, јесте да се овим предлогом и потврђивањем ове Конвенције омогућава једнак третман све деце без обзира на њихово држављанство.Навела је да је значај Конвенције у томе што се одређују надлежни органи који поступају у ситуацијама заштите родитељско-дечјег односа, а у циљу заштите најбољег интереса детета.

Такође ја нагласила да је потврђивање ове конвенције значајно због признавања извршних и правоснажних пресуда држава које су чланице и потписнице овог споразума, као и да је значајно у контексту поступања надлежних органа у месту боравишта детета када је неопходно одређивање привремених и хитних мера. Појаснила је да су хитне мере значајне са аспекта заштите најбољег интереса детета , а посебно предузимање тих хитних мера у случајевима заштита детета од насиља.

На крају је констатовала да Предлог закона о потврђивању Конвенције о надлежности, меродавном праву, признању и извршењу одлука и сарадњи у материји родитељске одговорности и мера за заштиту деце, заједно са осталим потврђеним и ратификованим конвенцијама иде у правцу заштите најбољег интереса детета на путу придруживања и имплементације нашег законодавства законодавству ЕУ, те да по њеном мишљењу нема никакве дилеме да би закључак Одбора за права детета требало да иде у прилог потврђивања ове Конвенције.

**Маја Гојковић** је закључила дискусију по првој тачки дневног реда и ставила на гласање Предлог закона о потврђивању Конвенције о надлежности, меродавном праву, признању и извршењу одлука и сарадњи у материји родитељске одговорности и мера за заштиту деце, као и предлог да за известиоца Одбора буде одређена члан Одбора, Миланка Јевтовић Вукојичић.

Чланови Одбора су **једногласно** одлучили да предложе Народној скупштини Републике Србије да прихвати Предлог закона о потврђивању Конвенције о надлежности, меродавном праву, признању и извршењу одлука и сарадњи у материји родитељске одговорности и мера за заштиту деце и да известилац Одбора за права детета буде Миланка Јевтовић Вукојичић.

Седница је закључена у 9,45 часова.

СЕКРЕТАР ОДБОРА ПРЕДСЕДНИК ОДБОРА

Горан Стаменковић Маја Гојковић